1Inye omugurusi n'inye ndikukuhandikira iwe Omwamikazi endonkwa hamoi n'abaana bawe, abo ndikugonza kakimoi. Mara t'inye nyenkai, kyonkai n'abandi bona abalikumanya amazima, 2aha rw'enshonga y'amazima agasingiire omuli ichwe mara galiguma gatusingiiremu eirai lyona. 3Ruhanga Isheichwe na Yesu Kirisito Omwanawe basinge babagilire ekisha, batutunge ekisha n'emilembe, batugilire n'obuganyizi omu mazima n'engonzi. 4Nkashemelerwa muno kanashangire abaana bawe abamoi nibakora eby'amazima, nk'okwo Ruhanga Isheichwe yatuhangiire. 5Mbwenu Mwamikazi ninkutagiliza, tikugir'oti ninkuhandikira muhango guhya, ninkuhandikira ogwo tutura nagwo kwema karai, ogw'okugonzangana. 6Engonzi ezo ndikugamba nikwo kugamb'oti tukwate emihango. Kandi omuhango gwonene nigw'ogu nk'okwo wakaguhuliire kuruga aha mbandizo: Mwekomye engonzi. 7Abagambi b'ebishuba bangi bemaliire ensi zona, nibo bantu abalikwanga okwo Yesu Kirisito yaizire ali muntu. Omuntu nk'ogu mugambi w'ebishuba mara mushengi wa Kirisito. 8Murayemanya mutakuferwa ebyo mutura mukolera, nirwo mulibona empeerwa egobire. 9Kaishe muntu alikupapaara akaburwa kuguma aha byo Kirisito alikwegesa ogwo naba atali wa Ruhanga. Ayakaguma aha bilikwegesibwa ebyo, ogwo aba wa Isheichwe n'omwana bombili. 10K'omuntu wena wena yakwija okwo akabegesa ebitali ebi ebyo ndikugamba, mutamunyegeza mu nju yanyu, nangu n'okumukeisa mutaziza. 11Manyasi alikumukeisa naba nashemelerwa ebikorwabye ebibi. 12N'orwo eby'okukuhandikira nyina bingi, tinakugondize kukoza karatasi na bwino. Shana ninshubira kwija kukubona, tukabonangana omu maisho tukafumora, ebyera bibone kugobeelera. 13Abaana bawe aba murumuna wawe endonkwa nibakushura.
Copyright
Learn More
lug_Latn zho_Hant eng_Latn